钦定古今图书集成/明伦汇编/官常典/第184卷 > 彭宣
## 钦定古今图书集成/明伦汇编/官常典/第184卷 > 彭宣

按《汉书》本传，“宣字子佩，淮阳阳夏人也。治《易》，事张禹，
举为博士，迁东平太傅。禹以帝师见尊信，荐宣经明
有威重，可任政事。由是入为右扶风，迁廷尉，以王国
人出为太原太守。数年，复入为大司农、光禄勋右将
军。哀帝即位，徙为左将军。岁馀，上欲令丁傅处爪牙
官，迺策宣曰：‘有司数奏言诸侯国人不得宿卫，将军
不宜典兵马，处大位。朕唯将军任汉将之重，而子又
前取淮阳王女，婚姻不绝，非国之制。使光禄大夫曼
赐将军黄金五十斤，安车驷马，其上左将军印绶，以
关内侯归家’。”宣罢数岁，谏大夫鲍宣数荐宣。会元寿
元年正月朔，日蚀，鲍宣复言。上迺召宣为光禄大夫，
迁御史大夫，转为大司空，封长平侯。会哀帝崩，新都
侯王莽为大司马，秉政专权。宣上书言：“三公鼎足承
君，一足不任，则覆乱美实。臣资性浅薄，年齿老眊，数
伏疾病，昏乱遗忘。愿上大司空、长平侯印绶，乞骸骨
归乡里，俟寘沟壑。”莽白太后策宣曰：“惟君视事日寡，
功德未效，迫于老眊昏乱，非所以辅国家，绥海内也。
使光禄勋丰册诏君”，其上大司空印绶，便就国。莽恨
宣求退，故不赐黄金、安车驷马。宣居国数年薨，谥曰
“顷侯。”传子至孙，王莽败，迺绝。